Lav et referat af nedenstående tekst:

Tekst:
To lystfiskere fra Thy fik sig for nylig en overraskende naturoplevelse, da de var ude at fiske efter torsk i havet vest for Hanstholm. De to mænd, Nichlas Christensen og hans far, Emil, blev i deres motorbåd pludselig omringet af en flok spækhuggere. Rovdyrene cirklede i vandet rundt om båden, inden de svømmede under den og forsvandt, rapporterer TV/Midt-Vest. - Jeg blev godt nok ræd for, at de ville angribe. De er vildt farlige, og jeg sagde til min far "sejl væk! sejl væk for pokker!", siger Nichlas Christensen efter at være kommet sikkert i havn. Den unge lystfisker var imidlertid ikke mere angst, end at han sørgede for at filme optrinnet. De to lystfiskere fra Thy mødte spækhuggerne 45 sømil svarende til godt 80 kilometer vest for Hanstholm. De talte syv af de store pattedyr, men vurderer ifølge TV/Midt-Vest, at der var flere i flokken. Spækhuggeren hører til de farligste rovdyr i havet, og det er ikke usædvanligt at se store flokke af spækhuggere i Skagerak, oplyser Morten Vissing, der er zoolog hos Aqua i Silkeborg, til TV/Midt-Vest. Det sker dog nærmest aldrig, at dyrene kommer i karambolage med mennesker i naturen. I fangenskab har der omvendt været flere tilfælde, hvor spækhuggere har angrebet deres trænere i akvarier. Spækhuggere placerer sig øverst i den maritime fødekæde, da de både spiser fisk, havskildpadder, havfugle, hajer, sæler, søkøer og endda også tandhvaler, og de er desuden kendt for at angribe bardehvaler. /ritzau/

Referat:
Far og søn var på jagt efter torsk, men pludselig samlede der sig en gruppe langt større dyr ved deres båd.